Бодин/66
ТРЕЋИ ПРИЗОР

КНЕЗ УДОБИЋ (уђе): 
Непријатељ под градом спрема се 
Јошт ће данас на нас ударити. 
Знаду да нам Градиња долази 
Са великом војском од Требиња 
Пак хоћеду пре нег што он дође 
Да Ком узму и нас похватају.
КРАЉ:
Дакле братска потећи ће крвца!
УДОБИЋ:
Ал’ ти за њу одговарат’ нећеш.
КРАЉ (с резигнацијом):
Кад погледим ко на нас напада, 
Биће страшне крви и покоља.
Зато судим да ће бити боље 
Да гледамо да мир учинимо.
Ја ћу круну Бодину предати 
А он нек ми остави Требиње. 
РУСЛАН (извади мач и пружи га краљу):
Узми овај мач из моје руке 
И преби га на двоје на троје,
Јер док цео стоји ми у руци 
Не могу га држат у корицах
Кад ти круну са главе скидају.
УДОБИЋ (учини тако исто): 
Ево и мог пак и њега преби.
А нас везуј као издаице 
Да нас нађе Бодин у тамници 
Као своје верне пријатеље!
Ко ухвати сивога сокола 
Па рад није да му кад одлети 
Покрха му у рамени крила:
Знаш ли, краљу, што ћу тим да кажем?
(Чује се глас трубе.) 
БРАНИСЛАВ (оде к прозору): 
Труба труби гласник нам долази.

Бодин